Friday, April 27, 2012
BINIBINING CABUGAO 2012 PAGEANT NIGHT, NAGBALLIGI
Cabugao. Ilocos Sur - Naaramid ti Pageant Night ti Binibining Cabugao 2012 idi rabii ti Abril 23, 2012 a naangay iti Cabugao Central Park (CCP) a no sadino a ditoy ket awan ti itiitan ti kaadu ti umili ken sangaili a nangokupar ken magagaran a nagbuya iti auditorium ti CCP.
Malaksid kadagiti balikbayans ken bisita, adda pay ti grupo a naggapu iti Bayombong, Nueva Vizcaya ken Gonzaga, Cagayan,
Kalpasan ti Doxology, impaay ni Mrs. Mariedes de Leon-Soller ti panglukat a sarita iti nasao a Pageant. Dinakamatna ti akem ti Cabugao Ladies Intensified Group (CABULIG) nga idauluan ni Mrs. Jerlie Seguban-Cobangbang a nangigannuat ken Executive Producer kadaytoy a pakontes iti kinnapintasan babaen ti pannarabay ti LGU-Cabugao nga idauluan ni Mayor Edgardo “Ediboy” S. Cobangbang, Jr. ken ABC President, Brgy. Captain Teddy U. Soller.
Sakbayna, naiyam-ammo dagiti nangbukel ti Hurado. Ni Miss Namkeen Soller Hameed, Former Beauty Queen, ti Host kadayta a rabii.
Kalpasanna, indibidual a nagpresenta/inyam-ammoda ti bagida dagiti kandidata iti entablado. Nagsaruno ti Swimsuit ken Gown Attire nga impamatmatda iti publiko ken Hurado.
Tunggal presentasion ket maipakaammo ti agballigi a kandidata. Ditoy met a mapan isaad dagiti matudingan a personalidad ti pannakaikabil ti banda ken dadduma pay a maisagut kadagiti nagballigi a kandidata.
Sakbayna, nagdalan daytoy a pasalip iti naiget a proseso iti pannakapili dagiti nalilibnos a dayag a naggapu iti barbarangay ti Munisipalidad ti Cabugao a mangpadaeg/mangpangayed ti panagpiesta ti ili ken pakaay-ayuan dagiti makisalip iti magun-odda a dadakkel a premio ken benepisio.
Daytoy a pasalip ti kinnapintasan ket tinawen nga ang-angayen ti Munisipalidad ti Cabugao babaen iti panangesponsor dagiti Opisiales ti Gobierno ken dadakkel nga establisimiento ti negosio.
Inyalat ni Miss Rarhea Sevilleja ti Barangay Pug-os, Cabugao, Ilocos Sur ti Korona ti Binibining Cabugao 2012! # (Web In-Action)
Posted by Bayan ng Cabugao, Ilocos Sur at 4:14 PM
Subscribe to: Post Comments (Atom)
eng_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn eng_Latn